A BIZOTTSÁG 1423/2007/EK RENDELETE
(2007. december 4.)
a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló 1291/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 9. cikke (2) bekezdésére, valamint a mezőgazdasági termékek piacának közös szervezéséről szóló egyéb rendeletek vonatkozó cikkeire,
mivel:
(1)
Az 1291/2000/EK bizottsági rendelet (2) 19. cikke előírja elektronikus behozatali és kiviteli engedélyek, valamint tanúsítványok kiadásának lehetőségét.
(2)
A tapasztalatok azt mutatják, hogy az import- és exportműveletek hatékonyabb lebonyolításához hozzájárulhatna a 25. cikk rendelkezéseinek tökéletesítése, amellyel egyértelművé válhat, hogy az engedélyeket és a tanúsítványokat a tagállamok illetékes hatósága elektronikus formában őrizheti és kezelheti ahelyett, hogy kiadná az importőrnek vagy exportőrnek, valamint az is, hogy ha elektronikus úton rögzítették és továbbították az exportra vonatkozó adatokat a kibocsátó hatóságnak, a bejegyzések az elektronikus kiviteli engedélybe vagy tanúsítványba és a láttamozás szintén történhetnek elektronikus úton.
(3)
Az 1291/2000/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak az összes érintett irányítóbizottság véleményével,
ELFOGADTA EZT A RENDELETET:
1. cikk
Az 1291/2000/EK rendelet 25. cikke a következőképpen módosul:
a)
az (1) bekezdés helyébe a következő szöveg lép:
„(1) A 24. cikk sérelme nélkül egy tagállam megengedheti, hogy az engedélyt vagy a tanúsítványt:
a)
a kibocsátó szervhez vagy a visszatérítés kifizetéséért felelős hatósághoz nyújtsák be;
b)
azokban az esetekben, amikor a 19. cikk alkalmazandó, a kibocsátó szerv vagy a visszatérítés kifizetéséért felelős hatóság adatbázisában tárolják.”
b)
a (3) bekezdés helyébe a következő szöveg lép:
„(3) A tagállam dönti el, hogy mely hatóság végzi el a bejegyzést és láttamozza az engedélyt vagy a tanúsítványt.
Az engedélyen vagy a tanúsítványon a jóváírás, valamint annak érvényesítése és láttamozása akkor is megtörténtnek minősül, ha:
a)
az exportált mennyiségeket részletező dokumentumot számítógéppel készítették; ezt a dokumentumot csatolni kell az engedélyhez vagy a tanúsítványhoz és azzal együtt kell kezelni;
b)
az exportált mennyiségeket a szóban forgó tagállam hivatalos számítógépes adatbázisában rögzítették és ez az információ kapcsolódik az elektronikus tanúsítványhoz; a tagállamok ezen információ archiválásának módjául választhatják az elektronikus dokumentum papír alapú változatának használatát.
A bejegyzés dátumának a 24. cikk (1) bekezdésében említett nyilatkozat elfogadása időpontját tekintik.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 4-én.